**Եղվարդ համայնքի ղեկավար Նորայր Սարգսյանի Եռատոնի ուղերձը**

Եղվարդ համայնքի հարգելի՛ բնակիչներ, Ջերմորեն շնորհավորում եմ բոլորիդ Մայիսի 9-ի՝ Հաղթանակի և խաղաղության տոնի առթիվ:

Մայիսը մեր ժողովրդի պատմության մեջ փառահեղ հաղթանակների և մեծ ձեռքբերումների ամիս է: Իսկ մայիսի 9-ին մենք տոնում ենք Հայրենական մեծ պատերազմում տարած հաղթանակը, Շուշիի գրավման և Արցախի պաշտպանության բանակի տարեդարձը: Այս նվիրական եռատոնն իր մեջ ներառում է մեր ժողովրդի հարատևման խորհուրդն ու ազատատենչ ձգտումները: Ամեն տարի այս օրը մենք մեր հարգանքի տուրքն ենք մատուցում կյանքի գնով հաղթանակներ կերտած մեր հայորդիների հիշատակին և մեծարում ենք մեր կողքին ապրող կենդանի հերոսներին:
Շնորհավորում եմ Հայրենական պատերազմի մեր սիրելի վետերաններին` Իվան Թադևոսյանին և Հայկազ Ղարիբյանին, ովքեր ֆաշիզմի դեմ պայքարում բարձր պահեցին հայ մարտիկի անունն ու պատիվը: Առողջություն և խաղաղ կյանք եմ մաղթում նրանց:

Շնորհավորում եմ Արցախյան ազատամարտի մասնակիցներին, ովքեր մեր պապերի տարած հաղթանակին գումարեցին նորը՝ մատաղ սերնդի համար դառնալով հայրենասիրության և անձնազոհության վառ օրինակ և կենդանի լեգենդ:
Շնորհավորում եմ մեր հայրենիքի սահմաններն անառիկ պահող հայ զինվորներին և սպաներին, պայմանագրային զինծառայողներին, ում շնորհիվ այսօր մեր ժողովուրդն ապրում և արարում է խաղաղ երկնքի ներքո:

Եղվարդ համայնքի սիրելի՛ բնակիչներ, այս տարի մենք մեր հաղթանակների տոնը նշում ենք արտակարգ դրության պայմաններում, առանց մեր համայնքի համար ավանդույթ դարձած գեղեցիկ, շքեղ զանգվածային միջոցառումների: Սակայն այսօր մենք բոլորս առավել քան վստահ ենք, որ ողջ մարդկության դեմ ծառացած այս հերթական մարտահրավերն էլ հաղթահարելու ենք մեր ժողովրդին վայել հզոր կամքով և լավատեսությամբ: Այսօր առավոտյան մենք այցելեցինք Հայրենական պատերազմի վետերաններ Իվան Թադևոսյանին և Հայկազ Ղարիբյանին՝ նրանց հանձնելով համայնքապետարանի կողմից պատրաստված նվերները և մեկ անգամ ևս հաստատելով համայնքի բնակիչների և ողջ ժողովրդի կողմից մեր վետերանների սխրանքը բարձր գնահատելու փաստը: Այնուհետև մենք Եղվարդ խոշորացված համայնքի բոլոր բնակիչների կողմից ծաղկեպսակներ դրեցինք և ծաղիկներ խոնարհեցինք Եղվարդի, Զովունիի, Զորավանի, Արագյուղի, Սարալանջի և Բուժականի Հայրենական պատերազմի և Արցախյան հերոսամարտի զոհերի հիշատակին նվիրված հուշակոթողների առջև:

Եվս մեկ անգամ շնորհավորում եմ բոլորիս մայիսյան եռատոնի կապակցությամբ և մեր երկրին մաղթում խաղաղություն և խաղաղության մեջ կերտված հաղթանակներ: